《晓渡黄河》
清代·王箴舆

是日出河口，超然益耳目。久不见东流，寒光夺晨旭。

其声烂不收，澒洞若犄角。我心际无外，幻想九丁凿。

自天而下之，中凡几万曲。一气所簸扬，何须辨清浊。

古来大圣人，疏排绝梱束。孔德斯为容，控搏乃相触。

海上有神仙，周天无可欲。无欲斯无为，无为化自足。

作者简介：江苏宝应人，字敬倚，号孟亭。王式丹孙。康熙五十一年进士，官卫辉知府。工诗，与袁枚交好。有《孟亭编年诗》。